การประชุมวิป 3 ฝ่ายมีข้อสรุป เสนอให้เลื่อนร่างกฎหมายคู่ชีวิต-สมรสเท่าเทียม ก่อนกฎหมาย กัญชา
นายชวน หลีกภัย  ประธานรัฐสภาและประธานสภาผู้แทนราษฎร เป็นประธานการประชุมคณะกรรมการประสาน 3 ฝ่ายคือ ฝั่งรัฐบาล ฝ่ายค้านและฝ่ายวุฒิสภา เพื่อหารือถึงการกำหนดกรอบการประชุมร่วมกันของรัฐสภา วันที่  10 -11 มกราคม 2566 ทั้งนี้นายชวน เปิดเผยภายหลังการประชุมว่า การนัดประชุมรัฐสภา 2 วันดังกล่าว คาดว่าจะพิจารณาร่างแก้ไขรัฐธรรมนูญที่พรรคฝ่ายค้านเสนอไม่แล้วเสร็จ ดังนั้นอาจต้องยกไปพิจารณาในคราวถัดไป เนื่องจากร่าง พ.ร.บ.การศึกษาแห่งชาติ นั้นมีเนื้อหาจำนวนมากและคาดว่าอาจต้องใช้เวลาพิจารณาถึง 2 วัน สำหรับการพิจารณาร่างกฎหมายของสภาฯ นั้น มีข้อเสนอที่อยากให้นัดประชุมครั้งพิเศษ  เพื่อพิจารณาร่างพ.ร.บ.คู่ชีวิต และร่างแก้ไขประมวลกฎหมายแพ่งและพาณิชย์ หรือร่างกฎหมายสมรสเท่าเทียม เนื่องจากร่างกฎหมายกัญชา กัญชง ยังมีเนื้อหาสาระอีกจำนวนมาก อย่างไรก็ดีประเด็นดังกล่าวต้องหารือกับพรรคภูมิใจไทยด้วย ดังนั้นในการหารือกรอบกว้างๆ เบื้องต้นคือ จะพิจารณาไปตามวาระปกติก่อนเมื่อถามย้ำว่า จะเร่งรัดการพิจารณาร่างกฎหมายที่ค้างให้เสร็จก่อน หมดสมัยประชุมได้อย่างไร นายชวน กล่าวว่า เป็นความตั้งใจของ ส.ส.ที่ต้องการให้ร่างกฎหมายได้รับการพิจารณาวาระแรก เพราะหากยุบสภาแล้วยังมีขั้นตอนที่รัฐบาลชุดใหม่สามารถยืนยันให้ดำเนินการต่อไปได้ แต่หากร่างกฎหมายที่ไม่ผ่านวาระแรกถือว่าตกไปสำหรับในประเด็นเกี่ยวกับร่างกฎหมายกัญชา กัญชง ที่พบว่าไม่สามารถพิจารณาให้คืบหน้าไปได้อย่างรวดเร็ว โดยตัวแทนพรรคฝ่ายค้านที่เข้าประชุม ได้แก่ นายสุทิน คลังแสง  ส.ส.มหาสารคาม พรรคเพื่อไทย ฐานะประธานวิปฝ่ายค้าน ได้เสนอให้เปลี่ยนแปลงระเบียบวาระ  โดยนำร่าง พ.ร.บ.คู่ชีวิต และร่างกฎหมายสมรสเท่าเทียมขึ้นมาพิจารณาแทนที่ร่างกฎหมายกัญชา เนื่องจากมีความเป็นไปได้ที่จะพิจารณาให้แล้วเสร็จทันสมัยประชุมนี้ นายสุทิน กล่าวประเมินว่า ร่างกฎหมายกัญชานั้นเชื่อว่าจะไม่จบได้ทันสมัยประชุมนี้ หากรอให้พิจารณาร่างกฎหมายตามลำดับ เชื่อว่าสภาฯ จะไม่มีทางที่ผ่านร่างกฎหมายได้สักฉบับ อย่างไรก็ดีนายชวนแสดงความเห็นด้วย แต่ต้องถามความเห็นของพรรคภูมิใจไทยด้วย แต่พบว่าวิปฝั่งพรรคภูมิใจไทยไม่ได้เข้าร่วมประชุม ทำให้การหารือเรื่องดังกล่าวไม่มีข้อสรุป ขณะเดียวกันตัวแทนวิปรัฐบาล ยังมองว่าควรให้พิจารณาไปตามลำดับวาระ